《望台山》
清代·李予望

台峰艮东南，崒嵂如藩屏。当此一窗间，日日烦引领。

山气肃清秋，贶我佳绝境。众壑极遥秀，烟岚互斜整。

层云荡太虚，绿霭浮深靓。奇玩弥昕夕，澹然得渊永。

长谣招隐诗，欲访丹砂井。缅彼山阿人，何必殊箕颍。

会当蜡緉屐，杖策陟幽岭。且复拭乌皮，空翠落山影。

作者简介：李予望，字岵瞻，号怡村，蔚州人。康熙辛卯举人。有《宫岩诗集》。